Frank Aaen (EL), 2001-05-23:
Hvad angår beslutningen om, hvilke behandlingsmetoder der skal peges på, er vi indstillet på at afvente det arbejde, der er sat i gang mellem regeringen, kommunerne og amterne.
Vi kan derfor ikke støtte det forslag til vedtagelse, der er fremsat af fru Yvonne Herløv Andersen og andre.
Vi vil støtte regeringens forslag.
Men der er en anden ting, der ikke kan afvente en nærmere redegørelse, og det er diskussionen om nedskæringerne ude i amterne.
For det er jo ikke bare H:S, selv om det er dér, vi har hørt det mest bastant fra; det er også andre steder.
Derfor må jeg bede om for det første, at sundhedsministeren kommer med en klar udmelding om, hvad regeringens repræsentanter i H:S's ledelse har af holdning på det her område.
For det andet er vi jo nødt til at få sagt til landets amter, at vi vil ikke endnu en gang se på, at når vi herfra bevilger penge til en øget indsats, så scores pengene bare i amterne, og at resultatet bliver det samme - eller måske endda negativt.
Så må vi finde nogle andre systemer, for det andet er utåleligt.
Det skal siges helt klart til amterne og Amtsrådsforeningen, at det er utåleligt, at når vi vedtager penge til en ekstra indsats herinde, så forsvinder de ude i amterne, fordi de bare vil spare nogenlunde tilsvarende.
Så er det, borgerne ikke fatter, hvad der foregår, og med god grund.
Når de har hørt og læst, at her skal der gøres en ekstra indsats, så der f.eks. ikke er ventetider på behandling, så er der alligevel ventetider, og så bliver der alligevel skåret ned.
Det er vi også nødt til at have helt på det rene, og vi må også give et klart signal i dag, også fra regeringen, om, at det kan vi ikke have.
Der er en tredje ting, jeg også mener vi bør inddrage mere i debatten, end vi hidtil har gjort.
Det er spørgsmålet om arbejdsmarkedspolitikken.
Jeg tror, det var SF's ordfører, der lige var inde på det.
Der er for mig ingen tvivl om, at det arbejdsmarked, vi har i Danmark, hvor der er en meget høj stressfaktor inden for nogle områder, også er med til at skubbe nogle ud i alkoholmisbrug.
Vi er også nødt til at konstatere, at den udstødning, der er på det danske arbejdsmarked, som er enorm og alt for høj, også er med til at skubbe nogle mennesker ud i et misbrug, de ikke kan styre.
Det er også nogle ting, vi er nødt til at tage fat på.
Så er der noget, som ingen andre har været inde på.
Det er spørgsmålet om EU's rolle i det her.
Nu var den radikale ordfører godt nok inde på, at det med priserne ikke spiller så stor en rolle, som man måske tidligere havde ment.
Der er jo ingen tvivl om, at hver gang man sætter priserne ned, så er det med til at øge forbruget, ikke mindst blandt de unge, som vi selvfølgelig er nødt til at bekymre os særligt om, for de har nemlig ikke så mange penge.
Og derfor: Hver gang priserne sættes ned, kan vi være helt sikre på, at det veksles til et højere forbrug, også fordi vi har det mønster, vi har i forvejen, også fordi vi har den dårlige cirkel i forvejen.
Derfor er det til stor skade for folkesundheden i Danmark, at EU tvinger os - allerede har gjort det og vil gøre det igen - til at nedsætte afgifterne på spiritus og på tobak.
Derfor vil jeg igen sige, at regeringen bør endnu en gang overveje, om man ikke skulle gå til offensiv imod EU og sige, at ikke alene ud fra statsfinansielle årsager - og det behandler vismændene i den rapport, de er lige ved at være på vej med, om, at vi er nødt til at sætte afgifterne ned og dermed mister penge til velfærd - men også ud fra sundhedspolitiske overvejelser er det uacceptabelt, at EU vil diktere vores afgifter på giftområdet.
Og endelig mener jeg altså også, at vi i de her diskussioner mangler at tage fat i dem, der tjener på alkoholen.
Jeg synes, det er utåleligt, at vi skal se reklamer, aggressiv markedsføring, alle mulige forsøg på at lokke unge mennesker og i øvrigt også alle os andre til at drikke mere spiritus.
Det må vi have stoppet alle de steder, vi kan komme af sted med det.
Vi kan ikke have, at man prøver at påvirke så massivt på gymnasierne, som det er tilfældet, at man prøver med sine P-dage og alle mulige andre kampagner fra bryggerierne, som jo er målrettet mod de unge, at vi bare accepterer, at det sker.
Jeg mener, at de 20 mio. kr., vi har bevilget til at styrke indsatsen mod alkoholmisbrug, er peanuts i forhold til de penge, som de, der producerer og sælger spiritus, øl, vin, alkohol - hård alkohol - bruger af markedsføringsmidler.
Deres budgetter overstiger jo langt, hvad vi har i vores systemer.
Derfor er vi nødt til lovgivningsmæssigt, som vi nu gør det på tobaksområdet, at gå ind og sige: Her er nogle ting, dem vil vi have stoppet, vi vil ikke se det.
Der er altså nogle områder her, der også bør inddrages i sådan en debat som den, vi har i dag.